คำกล่าวเปิด

**การอบรม “ระบบบริหารงานบำรุงทาง (TPMS)”**

**โครงการปรับปรุงโปรแกรมบริหารงานบำรุงทาง (TPMS)**

**เรียน ท่านวิทยากร**

 **ท่านผู้มีเกียรติที่เข้ารับการอบรม ทุกท่าน**

....................................................................................................................................................

ผมมีความยินดีเป็นอย่างยิ่งที่ได้มาเป็นประธานเปิดการอบรม “ระบบบริหารงานบำรุงทาง (TPMS)” ในวันนี้

 กรมทางหลวง โดยสำนักบริหารบำรุงทาง เป็นหน่วยงานหลักที่มีหน้าที่ในการดำเนินงานด้านการบำรุงรักษาทางหลวงในความรับบผิดชอบซึ่งมีมากกกว่า 66,000 กิโลเมตร มีความมุ่งมั่นและให้ความสำคัญในงานบำรุงทาง ให้สะดวก ปลอดภัย ตามนโยบายของกรมทางหลวง สำนักบริหารบำรุงทางจึงได้นำระบบบริหารงานบำรุงทางมาใช้งานครั้งแรกในปี พ.ศ. 2530 เพื่อสร้างฐานข้อมูลกลาง และได้พัฒนาโปรแกรมบริหารงานบำรุงทาง(TPMS) ขึ้นในปี พ.ศ. 2552 เพื่อใช้ในการวิเคราะห์หาแผนการซ่อมบำรุงรักษาทางที่เหมาะสมกับสภาพความเสียหายของสายทาง เนื่องมาจากโปรแกรมบริหารงานบำรุงทาง (TPMS) ได้ถูกพัฒนาขึ้นมาเป็นเวลานานกว่า 8 ปีแล้วนั้น จึงทำให้มีข้อกำจัดในการใช้งาน เช่น ไม่สามารถเชื่อมโยงข้อมูลเข้ากับระบบฐานข้อมูลสายทางใหม่ของกรมทางหลวง อีกทั้งยังต้องติดตั้งโปรแกรม(TPMS) บนเครื่องคอมพิวเตอร์เป็นระบบ Stand Alone ด้วย

 จากข้อจำกัดดังกล่าว จึงได้ดำเนินการเพิ่มประสิทธิภาพให้แก่โปรแกรม TPMS โดยได้ทำการปรับปรุงและสอบเทียบ (Calibrate) สมการต่างๆ ในแบบจำลองของโปรแกรมTPMS เพิ่มเติมวิธีการซ่อมบำรุงให้มีความหลากหลายมากยิ่งขึ้นตามเทคโนโลยีด้านการทางที่พัฒนาขึ้น มีการปรับปรุงรูปแบบ เงื่อนไขในการวิเคราะห์ วิธีการซ่อมบำรุง รูปแบบการนำเสนอผลการวิเคราะห์ ตลอดจนปรับปรุงโปรแกรมให้สอดคล้องกับความต้องการของผู้ใช้งาน และรูปแบบรายงานให้สอดคล้องกับสภาพการทำงานในปัจจุบันของกรมทางหลวง และสามารถใช้งานผ่านเครือข่ายอินเตอร์เน็ตบนระบบ Web Base

 วันนี้จึงเป็นโอกาสอันดีที่ท่านผู้มีเกียรติ ท่านผู้อำนวยการส่วนแผนงาน และทีมงาน ซึ่งเป็นบุคลากรสำคัญในด้านการวางแผนงานบำรุงทางของกรมทางหลวง จะได้มีโอกาสเข้ารับการอบรม เพื่อเพิ่มองค์ความรู้ด้านงานบำรุงทาง พร้อมทั้งทดสอบการใช้งานระบบ TPMS ผมจึงขอให้ทุกท่านใช้โอกาสนี้แลกเปลี่ยนความรู้ ประสบการณ์ ข้อคิดเห็น และข้อเสนอแนะ ซึ่งจะส่งผลให้การทำงานของกรมทางหลวงมีประสิทธิภาพดียิ่งขึ้นต่อไป

บัดนี้ ได้เวลาอันสมควรแล้ว ผมขอเปิดการอบรม “ระบบบริหารงานบำรุงทาง (TPMS)” ในวันนี้ และขออวยพรให้การดำเนินงานในวันนี้ประสบผลสำเร็จลุล่วงตามวัตถุประสงค์ และขอให้ทุกท่านที่มาร่วมการอบรม ในวันนี้จงประสบแต่ความสุขความเจริญตลอดไป